Gesin wag vir 'volgende klop aan deur' | Maroela Media
Jayden Pieterse en sy hond, Pepper. Pepper is 'n outisme-ondersteuningshond. (Foto: Verskaf)
'n Gesin van Kimberley wat sewe dae gegee is om uit 'n maatskappyhuis te trek, is vreesbevange dat hulle binnekort uitgeskop gaan word.
Maroela Media het vroeër berig Rozel Pieterse se man, Jaco, het verlede maand die trekpas by sy werkgewer gekry en het hom onlangs by 'n nuwe onderneming aangesluit. Die gesin het daarna 'n brief van Jaco se vorige werkgewer ontvang waarin hulle aangesê is om die woonplek te ontruim.
Die sewedae-spertyd het Dinsdag verstryk, maar die gesin het ten minste nog 'n dak oor hul koppe.
Die Pieterses se jongste seun, Jayden, is 'n outismelyer wat oral deur sy geliefde hond, Pepper, vergesel word. Dit is volgens Rozel egter 'n opdraande stryd om op kort kennisgewing 'n bekostigbare nuwe blyplek – waar Pepper ook welkom sal wees – in Kimberley te kry.
Rozel sê sy het haar intussen tot die behuisingstribunaal gewend in 'n poging om Jaco se vorige werkgewer te oorreed om vir hulle 'n ekstra grasietydperk te gee om 'n nuwe huis te vind. Hulle beoog om by 'n huis in te trek wat aan 'n familielid behoort, maar die huidige huurders moes ook 'n billike kennistydperk gegee word.
"Ons sal dalk môre hoor of daar 'n kans is dat die mense vroeër kan uittrek, maar hulle is ook geregtig op 'n kennistydperk.
"Ons sit hier en stres ons dood, maar verder kan ons nie veel doen nie.
"Ek is op. Ons wag nou maar om te kyk wie volgende aan die deur gaan klop."
Die egpaar het drie seuns wat steeds by hulle woon. Rozel sê ten minste is die 12-jarige Jayden, 'n nieverbale outismelyer, nie bewus van die druk wat in hierdie stadium op sy gesin is nie.
"Solank hy sy tablet en sy nuggets en sy hond het, is hy gelukkig. Ek is bly hy verstaan nie wat aangaan nie," sê Rozel.
Jayden was die eerste kind in die Noord-Kaap wat 'n outisme-ondersteuningshond ontvang het en het nou danksy Pepper al so gevorder dat hy selfs begin woorde sê. Daar is dus geen sprake dat die gesin dit enigsins sal oorweeg om na 'n perseel te trek waar Pepper nie ook 'n tuiste sal hê nie.
Rozel pak intussen dié besittings wat sy kan in die hoop dat hulle so vinnig moontlik kan uittrek.
"Dit is regtig onsmaaklik. Ons weet nie of iemand dalk met 'n hofbevel by die deur gaan opdaag nie."
Ek het simpatie met julle, maar julle het geweet jou man gaan bedank en 'n nuwe werk begin en julle het geweet julle kan nie vir altyd in 'n ander werkgewer se huis woon nie. Hy het die volste reg om julle tenminste 30 dae kennis te gee.
Hartseer storie, en albei partye het 'n punt beet. Wat staan mens te doen? Ai tog, hoop daar is uitkoms vir die gesin.
Toetie, die berig lees die man het die trekpas gekry – daar is n groot verskil tussen "trekpas kry" en bedank
Daai kind verstaan dalk nie, maar hy voel tog aan iets is nie pluis nie. Hulle is intelkegente mensies, wat sukkel om met die wêreld om hulle te skakel. Mevrou, hier gaan groot uitkoms vir julle wees! Staan vas, Vader is besig om in harte te werk!
Is dit nie so dat tydens "lockdown" jy nie iemand uit die huis/woonstel mag skop nie? Vra maar net of dit nog op vlak drie geldig is.